**Riigimetsa Majandamise Keskuse**

**nõukogu**

Sagadi küla, Haljala vald,

45403 Lääne-Viru maakond  
[rmk@rmk.ee](mailto:rmk@rmk.ee)

Pärnus, 09.09.2024.a

**ETTEPANEK**

Kilingi-Nõmme jahipiirkonna kasutusõiguse loast loobumiseks

Saki Jahiselts tegi 09.12.2022.a RMK-le ettepaneku Kilingi-Nõmme jahipiirkonna kasutusõiguse loast loobumiseks.

RMK saatis meie 09.12.2022.a ettepanekule vastuse, millest lugesime välja, et paljude eramaa omanikega olid RMK-l jahi pidamiseks maa kasutamise lepingud (edaspidi jahileping) sõlmimata. RMK suhtumine eraomanikesse ei tohiks olla selline, et RMK ei keeldu lepingute sõlmimisest, vaid RMK peaks otsima ise eramaa omanikud ülesse ja jagama jahilubade müügist saadud tulu jahilepingut mittesõlminud omanikega. Selle asemel jätab RMK jahilubade müügist saadud tulu nende maaomanikega, kellega ta ei ole jahilepingut sõlminud, jagamata ehk alusetult endale. Saki Jahiselts soovib teada, mitu protsenti Kilingi-Nõmme jahipiirkonnas asuvast eramaast on RMK-l tänaseks kehtivate jahilepingutega kaetud?

Peale meie kirjavahetust 1,5 aastat tagasi on jälle osad jahilubade enampakkumised nurjunud ja see näitab, et selline jahilubade müügi oksjonisüsteem ei ole õige ja jätkusuutlik.

Oleme aru saanud, et RMK on käesoleval aastal väga palju enda tegevuse eesmärke muutnud keskkonna ja kogukonna sõbralikumaks ja ei sea kõige tähtsamaks raha teenimist, vaid peab kõige tähtsamaks looduse ja loodusressursside jätkusuutlikkust.

Saki Jahiselts teeb uuesti RMK-le ettepaneku, et RMK loobuks JahiS § 20 lg 1 p 2 kohaselt Kilingi-Nõmme jahipiirkonna kasutusõiguse loast. RMK poolne Kilingi-Nõmme jahipiirkonna kasutusõiguse loast loobumine looks olukorra, et Keskkonnaamet saaks alustada avalikku protsessi leidmaks uut jahipiirkonna kasutajat Kilingi-Nõmme jahipiirkonda. Saki Jahiselts on valmis taotlema Kilingi-Nõmme jahipiirkonna kasutusõiguse luba.

Kui Saki Jahiselts saaks Kilingi-Nõmme jahipiirkonna kasutusõiguse loa, siis rajaks Saki Jahiselts suuremaid söödapõlde, mis on loomade arvukusele ja valiklaskmisele kasulik. Saki Jahiselts majandaks Kilingi-Nõmme jahipiirkonda tervikuna, kuna jahipiirkonna majandamisel osaaladena võib see kaasa tuua suuremad kahjud metsale, kui suure metsamassiiviga osaalas ei ole piisavalt toitu loomadele.

Kohaliku kogukonna käes olev jahiala tagaks suurema ohutuse ja turvatunde nendel aladel olevatele elanikele, kuna jahimehed tunneksid kohalikke elanikke, mitte ei oleks igal aastal uued jahipiirkonna osaala kasutajad, kes ei tea kohalikest oludest midagi.

Oleme kuulnud nendel aladel salaküttimise juhtumitest ja Keskkonnaamet on alalt leidnud hundi ja ilvese nülitud korjuseid. Kohalik kogukond liiguks jahipidamisvõimaluse saamisel kindlasti nendel jahialadel rohkem ringi ja see vähendaks salaküttimist ja kahtlaste autode liikumist nendel aladel olevate suvilate juures.

Kuna RMK on viimasel ajal olnud väga arvestav kogukonnaga metsaraiete osas, siis paluks sama suhtumist rakendada ka jahinduses. Kohalik kogukond hoiaks kogu jahipiirkonnal silma peal ja sellega saaks vältida salaküttimist ja metsavargusi nii erametsas kui ka riigi metsas.

RMK on metsamaterjali müügi oksjonitel eelistanud eestimaiseid firmasid ja Kilingi-Nõmme jahipiirkonnast loobumisega oleks Saki Jahiseltsi poolt tagatud, et Kilingi-Nõmme jahipiirkonda kasutaks edaspidi Eesti jahimehed.

Palume RMK-l tõsiselt kaaluda Saki Jahiseltsi ettepanekut Kilingi-Nõmme jahipiirkonna kasutusõigusest loobumiseks ja palume vastata meie esitatud ettepanekule.

Lugupidamisega,

Meelis Meigo

Saki Jahiseltsi juhatuse liige